ওয়েব ডেস্ক: ক্লাস টুয়ের শিশুকে অমানবিক শাস্তির অভিযোগ প্রধান শিক্ষিকার বিরুদ্ধে। পড়ুয়ার পরিবারের অভিযোগ, চেয়ারে পিছমোড়া বেঁধে মুখে রুমাল ঢুকিয়ে পড়ুয়াকে বেধড়ক মারধর করেন ক্লাস টিচার।  দক্ষিণ কলকাতার আনোয়ার শাহ রোডের রাজেন্দ্র শিক্ষাসদন প্রাথমিক স্কুলের ঘটনা।  মারের চোটে অসুস্থ হয়ে পড়ে শিশুটি। তাকে হাসপাতালে ভর্তি করতে হয়েছে।  ঘটনার জেরে আজ স্কুলের সামনে বিক্ষোভ দেখান পড়ুয়াদের অভিভাবকরা। যাদবপুর থানায় শিক্ষিকার বিরুদ্ধে অভিযোগ দায়ের করেছেন শিশুর পরিবার। ঘটনাস্থলে পৌছেছে যাদবপুর থানার পুলিস। অভিযোগ অস্বীকার করেছেন স্কুলের প্রধান শিক্ষিকা। তাঁর পাল্টা দাবি, তাকেই পড়ুয়াদের অভিভাবকরা মারধর করেছে। চক্রান্ত করেই তার বিরুদ্ধে কুত্‍সা রটানো হচ্ছে। স্কুলের মধ্যেই কান্নায় ভেঙে পড়লেন প্রধান শিক্ষিকা। পড়ুয়াকে প্রহারের অভিযোগ ঘিরে সকাল থেকে ধুন্ধুমার অবস্থা রাজেন্দ্র শিক্ষাসদন প্রাথমিক স্কুলে। স্কুলের ভেতরে প্রধান শিক্ষিকার সঙ্গে তুমুল বিরোধ স্কুলের অন্য শিক্ষিকাদের। তুমুল চাপানউতোর।প্রধান শিক্ষিকার বিরুদ্ধে অন্য শিক্ষিকাদের ভুরি ভুরি অভিযোগ। প্রধান শিক্ষিকার দাবি শিক্ষিকাদের অনৈতিক কাজের প্রতিবাদ করাতেই তার বিরুদ্ধে ক্ষোভ বেড়েছে। দলভারি করতে অভিভাবকদের টেনে নিয়েছেন শিক্ষিকারা।